་སྒྲ་བོ་ཆེ། །བཅོམ་ལྡན་འདས་ཀྱིས་འདུས་པ་གསུམ་རིམ་
བཞིན།
།སྐལ་བཟང་སློབ་ཚོགས་འདུ་ཐེབས་གསུམ་རིམ་གྱི། །དུས་སུ་བརྡུང་
བའི་སྒྲ་ནི་སངས་རྒྱས་ཞིང༌། ། །མང་ཁྱབ་ལེགས་སོ་དབྱངས་ཀྱིས་དབུགས་དབྱུང་
མཛད། །རྒྱལ་བའི་དགོངས་པ་རྒྱ་གར་པཎ་ཆེན་གྱིས། །བཀྲལ་བའི་གཞུང་མང་
རྒྱུན་བཞུགས་ལུང་ཚར་གཉིས། །འཇམ་དབྱངས་མི་ཡི་གར་མཁན་ཙོང་ཁ་
པ། །ཡབ་རྗེ་རྒྱལ་བའི་བཀའ་འབུམ་ལུང་ཚར་བདུན། །རྒྱུད་ཀྱི་རྒྱལ་པོ་གསང་
བ་འདུས་པ་ཡི། །རྨད་བྱུང་དགོངས་ཟབ་མཐའ་དྲུག་ཚུལ་བཞིའི་རྒྱས། །བཏབ་
པ་དཔལ་ལྡན་ཟླ་བའི་སྒྲོན་གསལ་ཞེས། །མཁའ་ལ་ཉི་ཟླ་ས་ལ་གསལ་བ་
གཉིས། །ཞེས་གྲགས་སླར་ཡང་ཉི་མ་འོད་སྟོང་བཞིན། །ཆེས་གསལ་གསང་བའི་
མཛོད་ཀྱི་གཏེར་ཁ་བརྡོལ། །ཡབ་རྗེ་བླ་མའི་འགྲེལ་པ་བཞི་སྦྲགས་ཀྱི། །བཤད་
ལུང་སྔ་ཕྱི་རིམ་པ་བཅུ་བཞི་བསྩལ། །མི་ཏྲ་རྡོར་ཕྲེང་ལ་སོགས་རྒྱ་བོད་
ཀྱི། །མཁས་གྲུབ་གཅིག་ནས་གཅིག་བརྒྱུད་བྱིན་རླབས་དབང་། །མ་དག་དྲི་མ་
ཀུན་བཀྲུས་ལྷའི་ཆུ་བོ། །ཡང་ཡང་མཆོག་གི་གདུལ་བྱའི་སྣོད་དུ་བབས། །གཞན་
དོན་བསྙད་བཏགས་རང་དོན་ཕུགས་སུ་བཅུག །ནོར་ཕྱིར་ཆོས་བཙོང་བླུན་པོའི་
བླ་མ་མིན། །བླ་མའི་བཀའ་བཞིན་མི་སྒྲུབ་བསྲུང་སྡོམ་འདོར། །སྣོད་ངན་སྐྱེ་
བོའི་ཚོགས་ལ་དབང་བསྐུར་མིན། །ཐ་མལ་སྐྱེ་ཤི་བར་དོ་ལྕགས་ཀྱི་ཁམས། །སྐུ་
གསུམ་རིན་ཆེན་གསེར་དུ་སྒྱུར་བྱེད་པའི། །གསང་བདེ་བསྐྱེད་རྫོགས་ལམ་རིམ་
བློ་སྦྱོང་དང་། །ཕྱག་ཆེན་ཁྲིད་སོགས་མན་ངག་ཞལ་ཤེས་ཀྱིས། །བརྒྱན་པའི་
དམར་ཁྲིད་བཤད་ཁྲིད་མྱོང་ཁྲིད་སོགས། །སྐལ་ལྡན་ཡིད་ལ་ཡ་མཚན་རི་མོ་
ཡི། །ཕྲེང་བ་འགོད་མཁས་ཡོངས་འཛིན་ཆོས་སྨྲ་བ། །ཁྱོད་ནི་འོག་མིན་མགོན་
པོས་བཀས་གནང་སྟེ། །རྒྱལ་བ་ཀུན་གྱི་སྐུ་དང་གསུང་གི་ནི། །བྱེད་པོ་གཅིག་
45

༄༅། །རྒྱ་མཁར་གྲུབ་ཆེན་པའི་གསུང་འབུམ། ༼ཀིཉྩི
ཉིད་བསྔགས་པའི་དབང་བསྐུར་བཞིན། །རྒྱ་མཚོའི་གོས་ཅན་གཞིར་འཁོད་མཐའ་
དག་གི། །གདུལ་བྱར་ཁྱོད་ལྟའི་མགོན་བཅས་སྐལ་བ་བཟང༌། །ལག་པའི་བུམ་
སྟོང་གཅིག་ནས་གཅིག་བརྒྱུད་བཞིན། །མ་ཡིན་གངས་སེང་དཀར་མོའི་འོ་མ་
བཞིན། །རྒྱལ་བའི་ཐུགས་བཅུད་འཛམ་བུའི་གསེར་འདྲ་བ། །ཁྱོད་ལས་མ་
གཏོགས་གཞན་པ་སུ་ལ་མཆིས། །རྒྱུན་གྱི་སྔ་དྲོའི་རིམ་པར་ཐུགས་དམ་
གནང༌། །དྲོས་ཀྱི་ཚ་བ་བཞེས་འཕྲལ་བཀའ་རྩོམ་དང༌། །དཔེ་གཟིགས་བཀླགས་
ཀློག་དེ་ནས་ཉི་ནུབ་བར། །སློབ་ཚོགས་ཀུན་ལ་འདོད་དགུའི་ཆོས་ཆར་
ཕབ། །སྐད་ཅིག་གཡེང་བ་གཞན་གྱིས་མ་ཆོད་པར། །བྱང་ཆུབ་སྒྲུབ་ལ་བརྩོན་
པ་འདི་བཞིན་དགོས། །ཞེས་ཚུལ་བདག་ཅག་རྣམས་ལ་འདོམས་པའི་ཕྱིར། །མི་
གཡོ་ཟབ་ལམ་རྡོ་རྗེའི་རྣལ་འབྱོར་བསྐྱངས། །དོན་དམ་དག་པའི་དབྱིངས་ལས་
མ་གཡོས་བཞིན། །མི་ཤིགས་དྭངས་མ་ལྔ་འདུས་རླུང་གི་ལུས། །སྣ་ཚོགས་གཅིག་
སྤྲུལ་དཔག་མེད་སྤྲོ་བསྡུའི་གར། །སངས་རྒྱས་ཞིང་མང་མཇལ་ནས་ལུང་ཡང་
མནོས། །ནམ་མཁའི་ངོས་ལ་རྒྱུ་སྐར་བཀྲ་བའམ། །ལྗོན་པའི་རྩེ་ལ་འབྲས་བུ་
ཆགས་པ་བཞིན། །ཟད་པ་མེད་པའི་ཉམས་རྟོགས་རི་མོའི་གཟུགས། །ཁྱོད་ཐུགས་
འགེངས་པའི་ངོ་མཚར་བླ་ན་མེད། །ཆང་འཐུང་བག་མེད་ནག་པོའི་ལས་ལམ་
གྱིས། །རང་གཞན་འཕུང་སྦྱོར་ཧྲལ་པོའི་རྩིང་སྤྱོད་མཁན། །བསྟན་པའི་ཞབས་
འདྲེན་ཐ་མའི་དུས་ངན་འདིར། །བླུན་པོས་བཟང་མཐོང་གྲུབ་པའི་ཕྱོགས་ནའང་
མེད། །སྐུ་གསུམ་ལམ་འཁྱེར་རིམ་གཉིས་རྣལ་འབྱོར་འབྱོངས། །རྡོ་རྗེ་ལུས་བསྣུན་
དབུ་མའི་རྩ་མདུད་གྲོལ། །རྟོགས་པ་མཆོག་བརྙེས་དཔལ་ལྡན་བླ་མ་ཁྱོད། །ས་
སྟེང་གྲུབ་པ་ཀུན་གྱི་གཙོ་བོ་ལགས། །ཉེས་བརྒྱའི་སྒོ་འགོག་ཚུལ་ཁྲིམས་དག་པའི་
འབྲས། །ཁོར་ཡུག་རིང་པོར་ཁྱབ་པའི་བསུང་ཞིམ་ངད། །ཆེས་ཆེར་ལྡང་བས་
46

རྗེ་བཙུན་ཤེས་རབ་རྒྱ་མཚོའི་རྟོགས་བརྗོད་འཛམ་བུའི་གསེར་གྱི་མཆོད་སྡོང་ཞེས་བྱ་བ།
:
དགྲ་གཉེན་བར་མ་དག །ཡིད་དད་ལུས་ཀྱི་འཁྲི་ཤིང་ས་ལ་འགྱེལ། །རྣམ་འདྲེན་
དྲུག་པ་བདེ་གཤེགས་སེངྒེ་ཡི། །རྣམ་སྤྲུལ་ཆོས་ཀྱི་རྒྱལ་པོ་བཞད་པའི་རྗེའི། །རྣམ་
དག་ལུགས་མཆོག་སྤེལ་ལ་གསེར་བེའུ་བ། །རྣམ་པ་གཟུགས་གཞན་བསམ་བཞིན་
འདིར་བྱོན་སྙམ། །ལུང་རྟོགས་འབུམ་གྱི་མེ་ཏོག་མཛེས་བཀྲ་བའི། །ཁྱོད་སྐུ་
ཙནྡན་སྙིང་པོའི་དཔལ་གྱི་དྲི། །སྙན་པའི་གྲགས་པའི་རླུང་གིས་རབ་གཡོས་
ཏེ། །རྒྱང་རིང་རྒྱ་མཚོའི་བར་དུ་ཁྱབ་པ་ན། །གྲོལ་བ་དོན་གཉེར་མཐའ་དག་
ཡིད་བཀུགས་ཏེ། །དབུས་གཙང་ཧོར་ཡུལ་མདོ་ཁམས་ལྷོ་བྱང་གི། །ཆེ་དགུ་
ཆེན་པོའི་ཁྲི་ལ་དབང་འབྱོར་བའི། །བླ་སྤྲུལ་རབ་འབྱམས་དགེ་བཤེས་ཆུ་གཏེར་
ངོགས། །ངང་པའི་ཚོགས་འདུས་བཞིན་དུ་ཁྱོད་དྲུང་སྙེགས། །རང་རང་གདམས་
པའི་སྣོད་དུ་འཚམ་པ་ཡི། །ཆོས་སྦྱིན་ནོར་བུའི་བགོ་བཤའ་ཅི་དགར་བསྩལ། །ཡ་
མཚན་སྐལ་བ་མཆོག་གི་དགེ་ལེགས་བསྐྲུན། །ཁྱད་པར་གོང་ས་སྐྱབས་མགོན་
མཆོག་གི་གཙོས། །གསེར་ཁྲི་མཁན་སྤྲུལ་གདན་ས་ཆེན་པོ་ཡི། །མཁས་ཆེན་
དགེ་བཤེས་དགེ་འདུན་ཐམས་ཅད་ཀྱིས། །ཞབས་ཀྱི་པདྨོ་གཙུག་གི་ཅོད་པན་
འཛིན། །མ་བཤད་ལོག་བཤད་བཤད་ཡམ་འཁྲུལ་ནོར་འཆུག །སྔ་ཕྱི་འབྲེལ་
མེད་གདམས་པའི་བཅུད་དང་བྲལ། །ཆང་བཟིའི་འཆལ་གཏམ་ལྟ་བུ་དེ་དུས་
ཀྱི། །ཆོས་ཉན་རྣ་བ་སུན་པའི་རྒྱུར་འགྱུར་བ། །དེ་འདྲ་མ་ཡིན་ལུང་རིགས་དཔེ་
གསུམ་གྱིས། །རྒྱབ་བརྟེན་མན་ངག་བརྒྱུད་པའི་རྒྱན་ཕྲེང་ལྡན། །མཆོག་དམན་
བར་མའི་གདུལ་བྱའི་བློར་འཚམ་པའི། །འཆད་ལ་མཁས་པས་མཁས་བླུན་ཡིད་
དབང་འགུགས། །ལེགས་གསུང་འབྲུག་སྒྲ་དང་བཅས་ཆོས་ཀྱི་ཆར། །འདོད་
དགུར་བབས་པས་ཐུབ་བསྟན་ཆུ་མཚོ་འཕེལ། །ཕྱོགས་ཀུན་བཀྲ་བའི་མེ་ཏོག་
གསར་པ་བཞིན། །སློབ་མ་བཟང་པོས་ས་ཡི་ཁྱོན་འདིར་ཁྱབ། །ཐུགས་བསྐྱེད་
47-

༄༅། །རྒྱ་མཁར་གྲུབ་ཆེན་པའི་གསུང་འབུམ། 《༼ཀི
དུས་སུ་སྨིན་པའི་མུ་ཁྱུད་ཅན། །མཁས་བཙུན་བཟང་པོར་གྲུབ་པའི་ཡོན་ཏན་
གྱི། །རྩིབས་སྟོང་རྫོགས་པའི་གསེར་གྱི་འཁོར་ལོ་ཆེ། །ཐུབ་བསྟན་མཛེས་རྒྱན་
མཆོག་གི་དཔྱིད་དུ་ཐོབ། །ཚིག་རྩུབ་རྣོན་པོའི་མཚོན་གྱིས་རང་གཞན་གྱི། །དགེ་
བའི་ལྗོན་ཤིང་རྩ་བ་གཅོད་བྱེད་ཅིང་། །གཞུང་གི་དོན་ཉམས་ཁ་བྱང་ཟེར་བཟློས་
ཀྱིས། །ཉག་ཉོག་འགལ་འདུའི་ཕྲེང་བ་འགོད་པའི་རྩོད། །དེ་འདྲ་མ་ཡིན་རྒྱ་བོད་
གཞུང་མང་གི། །།དཀའ་གནད་གུང་བསྒྲིགས་ལོག་རྟོག་ཀུན་སེལ་བ། །ལུང་
རིགས་རྩོད་པའི་ཚ་ཟེར་འབུམ་སྤྲོས་པས། །དཔྱོད་ལྡན་ཀུན་ཡིད་འདབ་བརྒྱ་
ཅིག་ཆར་བཞད། །རང་ཉིད་ཆེར་སྒྲོགས་གཞན་ལ་ཕྱར་ཀ་གཏོང་། །རྐྱེན་སེལ་
རིམ་གྲོའི་ཆོ་ག་བསང་གསེར་སྐྱེམས། །སྔར་ཡོད་བསྐྱར་བཅོས་གཟུ་ལུམས་བསྲེ་
བསླད་བཅུག །ཚིག་དོན་གཡར་བརྐུས་རང་མིང་རྒྱབ་པའི་རྩོམ། །དེ་འདྲ་མ་
ཡིན་རྩོམ་པའི་རྒྱུ་གསུམ་ཚང༌། །ཚིག་དོན་འབྲེལ་ཆགས་ཕུལ་བྱུང་གདམས་པ་
ཟབ། །འཇིག་རྟེན་གསུམ་ན་རྙེད་པར་དཀའ་བའི་ཆོས། །ཡིད་བཞིན་ནོར་ལྟའི་
གསུང་གི་པུསྟ་ཀ །ནོར་ལྷའི་གྲངས་ཚན་མདོ་སྔགས་གནད་བསྡུས་པའི། །བརྒྱུད་
པའི་མན་ངག་ཞལ་ཤེས་གསུང་ཟིན་བྲིས། །རབ་གནས་སྦྱིན་སྲེག་འཁྲུལ་འཁོར་
བཅས་པ་ཡི། །རྡོ་རྗེའི་ཚིག་གི་མདུད་བཀྲོལ་བགྲང་མཐའ་ཡས། །གསུང་གི་ནུས་
པས་མ་བཟོད་བདུད་ཀྱི་སྡེ། །མཐའ་དག་སྟོབས་ཟད་མྱ་ངན་ཤུགས་རིང་
འབྱིན། །བསྟན་ལ་ཐན་བསྐྱེལ་འབྱུང་པོའི་བྱ་ཚོགས་ཀྱང་། །ལོང་བ་བཞིན་དུ་
རྒྱུ་བའི་གོ་སྐབས་བྲལ། །དམན་པའི་འགྲོ་བ་ཡིད་སྨོན་དད་གུས་བསྐྱེད། །བར་
མའི་སྐྱེ་བོ་བློ་རྒྱས་ཆོས་དོན་གཉེར། །མཆོག་གི་རྣམ་དཔྱོད་ཅན་དག་དབང་མེད་
དུ། །ཡིད་འཕྲོག་ཁྱོད་ཀྱི་གསུང་འདི་ཀུན་ལ་སྨན། །རྒྱལ་བས་གསུངས་དང་པཎ་
གྲུབ་བཀྲལ་བའི་གཞུང༌། །རྗེ་བཙུན་མཁྱེན་པས་མ་གཞལ་ཆོས་དེ་གང༌། །བསྟན་
48

རྗེ་བཙུན་ཤེས་རབ་རྒྱ་མཚོའི་རྟོགས་བརྗོད་འཛམ་བུའི་གསེར་གྱི་མཆོད་སྡོང་ཞེས་བྱ་བ།
པའི་གཅེས་ནོར་ཁྱོད་ཀྱིས་གདམས་པའི་ཕུལ། །དུས་རིང་བསྐལ་པར་འགྲོ་ལ་
ལམ་བཟང་མཚོན། །བདག་ཡིད་དད་པའི་ཚལ་རབ་ལས་འོངས་པའི། །རྟོགས་
བརྗོད་ངག་གི་པདྨ་དཀར་པོ་ཡི། །འདབ་མའི་རྡུལ་བརྩེགས་ཕྲེང་བས་ཁྱོད་
མཆོད་པས། །མཁས་བཙུན་བཟང་པོའི་སྐལ་བ་འཛིན་གྱུར་ཅིག །ཤེས་བྱའི་
གནས་ཚུལ་ཀུན་མཁྱེན་ཐར་འདོད་མགོན། །རབ་འབྱམས་མདོ་རྒྱུད་མན་ངག་
རྒྱུ་མཚོ་ཡི། །གཏེར་ལ་དབང་འབྱོར་ཐུགས་རྗེ་ཅན་ཉིད་ཀྱི། །སྐུ་དང་གསུང་གི་
ཟབ་མོའི་བདུད་རྩིའི་ཆུས། །སྙིང་ལ་ཡང་ཡང་བྲན་པའི་བཀའ་དྲིན་
མཆོག །བསམ་གྱིན་ཁོང་ནས་དད་གདུང་སྐྱོ་གསུམ་སྐྱེས། །ཀྱེ་མ་ཀྱེ་ཧུད་ཡབ་
རྗེ་ཉི་མ་ནུབ། །མ་རིག་མུན་པ་སེལ་བའི་སྒྲོན་མེ་གཟིམས། །སྲིད་ཞིའི་དབུལ་
བ་སེལ་བའི་ནོར་བུ་སྟོར། །འཁོར་བའི་ཆུ་བོ་སྒྲོལ་བའི་མཉན་པ་འདས། །དུག་
གསུམ་ནད་སེལ་སྨན་པ་ཆེན་པོ་གྲོངས། །ཞིང་འདིའི་གདུལ་བྱ་རྫོགས་ནས་ཞིང་
གཞན་གཤེགས། །བྲན་གྱི་ཡང་བྲན་ལོང་བ་ཐང་དཀྱིལ་ལུས། །ལོང་ཁྲིད་བྱེད་
པའི་ལམ་མཁན་སུ་ཞིག་ཡོད། །སྙན་བརྒྱུད་གདམས་པའི་ནོར་བུ་སུ་ཡིས་
སྩོལ། །འདི་ཕྱིའི་གཏན་གྱི་རེ་ལྟོས་སུ་ལ་ཞུ། །ལས་སྨོན་བཟང་པོས་བསྟན་པའི་
མཇུག་ཟིན་ཏེ། །དམ་པའི་མགོན་བཅས་ཆོས་དང་མཇལ་ལགས་ཀྱང་། །སྐྱབས་
གནས་ཕལ་ཆེར་སྔ་ཕྱི་རིམ་པས་གཤེགས། །མི་རྟག་ཚེ་ཡང་འཆི་བདག་ཁ་རུ་
ཉེ། །འཇིགས་སར་སྐྱེལ་མས་བོར་འདྲ་བདག་ཅག་ལ། །སྐྱབས་མགོན་ཐུགས་རྗེ་
ཅན་གྱིས་མི་གཟིགས་སམ། །ཁྱོད་ནི་ད་ལྟ་ཞིང་ཁམས་གར་བཞུགས་
ཀྱང༌། །ཉམས་དང་རྨི་ལམ་ཚུལ་གྱིས་ཡང་ཡང་བྱོན། །ནམ་ཞིག་འཇིག་རྟེན་ཕ་
རོལ་འདེགས་པའི་ཚེ། །ལམ་སྣ་དྲོངས་ལ་ཐར་པའི་གནས་སུ་སྐྱོལ། །མ་འོངས་
གང་དུ་མངོན་པར་སངས་རྒྱས་པའི། །ཞིང་དེར་སྐྱེས་ནས་ལུང་བསྟན་ཐོབ་པར་
,
49

༄༅། །རྒྱ་མཁར་གྲུབ་ཆེན་པའི་གསུང་འབུམ། ༼ཀི
ཤོག །ལས་དབང་བཙན་པོས་ངན་སོང་གནས་རྣམས་སུ། །ཡུན་རིང་བརྣག་པར་
དཀའ་བའི་སྡུག་བསྔལ་གྱིས། །མནར་བྱེད་སྡོམ་གསུམ་བཅས་འགལ་སྡིག་ལྟུང་
གི། །ཉེས་ཚོགས་ལྷག་མེད་བྱང་ཞིང་དག་གྱུར་ཅིག །ཚེ་རབས་ཀུན་ཏུ་མགོན་པོ་
ཁྱོད་ཉིད་ཀྱིས། །འབྲལ་བ་མེད་བཞིན་བརྩེ་བས་རྗེས་བཟུང་སྟེ། །གདམས་པའི་
བདུད་རྩིས་ཡང་དག་རྒྱུད་སྨིན་ནས། །རྣམ་ཐར་བཟང་པོའི་རྗེས་སུ་སློབ་པར་
ཤོག །སངས་རྒྱས་འདུས་སྐུ་མིག་དང་མི་འབྲལ་ཞིང་། །གསུང་གི་འཕྲིན་ལས་སྐལ་
ལྡན་ཡོངས་ལ་འཇུག །དགེ་ལྡན་རིང་ལུགས་བརྒྱུད་འཛིན་དང་བཅས་པས། །མ་
ལུས་ཡངས་པའི་ས་ཆེན་ཁྱབ་པར་ཤོག། །།ཅེས་བཀའ་དྲིན་མཉམ་མེད་རྡོ་རྗེ་འཆང་ཆེན་པོ་རྗེ་
བཙུན་ཤེས་རབ་རྒྱ་མཚོ་དཔལ་བཟང་པོའི་རྟོགས་པ་བརྗོད་པ་འཛམ་བུའི་གསེར་གྱི་མཆོད་སྡོང་ཞེས་བྱ་བ་
འདི་ནི། དེ་ཡང་རྣམ་ཐར་གྱི་མཇུག་གྲུབ་སྟེ་སྦྱར་བྱང་བྲི་ཐོག་དགེ་སློང་བློ་བཟང་ཟེར་བས་སྨན་བླའི་སྒྲུབ་
ཐབས་དང་། ནག་པོ་དགུ་སྦྱོར་གྱི་རིལ་བུ་བཅས་བྱིན་པ་དུས་མཚུངས་སུ་འགྲིག་པས་བྱིན་རླབས་རྟེན་འབྲེལ་
གྱི་རྟགས་ཁྱད་པར་ཅན་བྱུང་བས་དགའ་བ་དང་སྐྱོ་བ་ཚད་ལས་འདས་པ་མངོན་དུ་གྱུར་ལ། སྟོང་གསུམ་
གསེར་གྱིས་བཀང་ཡང་བཀའ་དྲིན་གཞལ་བར་དཀའ་བའི་ཐུགས་རྗེ་ཅན་བཤེས་གཉེན་གསེར་རིའི་དབུས་ན་
ལྷུན་པོ་བཞིན་དུ་འཕགས་བ། རྒྱལ་བ་ཀུན་གྱི་གདུང་འཚོབ་ཆེན་པོ་བཀའ་གདམས་གཙང་མའི་རྣམ་ཐར་
གྱིས་བདག་ཅག་གདུལ་བྱ་རྣམས་ཀྱང་ཡང་དག་པའི་ལམ་ལ་ཁྲིད་པར་མཛད་པའི་མགོན་སྐྱབས་མཚུངས་པ་
མེད་པ་དེ་ཉིད་ཀྱི་གསོལ་འདེབས་ཀྱི་འགྲེལ་པ་ཐུགས་ཀྱི་སྲས་པོ་ལུང་རྟོགས་ཡོན་ཏན་མཐའ་ཡས་པའི་དཔལ་
གྱིས་ཐུགས་རྒྱུད་ཕྱུག་པ་སྒོ་མང་མཁན་ཆེན་ངག་དབང་དགེ་ལེགས་སྤྲུལ་པའི་སྐུ་རིན་པོ་ཆེས་མཛད་པ་ལ་གཞི་
བྱས་ནས། ཤུགས་དྲག་དད་པའི་ཡིད་ཀྱིས་མཚམས་སྦྱར་ཏེ་བདག་ཆས་པ་སྤྲུལ་སྐུ་བཙུན་གཟུགས་ངག་དབང་
དགེ་འདུན་རྒྱ་མཚོས་བྱང་ཕྱོགས་འཛིན་མའི་ལྗོངས་སུ་སྦྱར་བ་མ་འོངས་ཚེ་རབས་ཀྱི་ཕྲེང་བ་ཀུན་ཏུ་ཡོངས་
འཛིན་དགེ་བའི་བཤེས་གཉེན་མཆོག་གིས་འབྲལ་བ་མེད་པར་རྗེས་སུ་བཟུང་ཞིང་གསུང་གི་བདུད་རྩིས་རྒྱུད་
སྨིན་ཏེ་རྟོགས་པ་མཆོག་གི་གོ་འཕང་རིང་མིན་མྱུར་དུ་ཐོབ་པའི་རྒྱུར་གྱུར་ཅིག །སརྦ་མངྒ་ལཾ།།
50-